Qoraqalpog‘istondagi universal yoqilg‘i quyish shoxobchasida yong‘in yuzaga keldi (video)

Qoraqalpog‘iston Respublikasi Beruniy tumanidagi yoqilg‘i quyish shoxobchasida yong‘in sodir bo‘ldi. Bu haqda FVV matbuot xizmati xabar berdi.

 Kadr: Telegram
Ta’kidlanishicha, 2-iyun kuni taxminan soat 11:37 da Qoraqalpog‘iston Respublikasi Beruniy tumani Beruniy ko‘chasida joylashgan “Ikrom Aziz” MChJga qarashli universal (“propan—metan—solyarka”) yoqilg‘i quyish shoxobchasida yong‘in yuzaga kelgan.
Dastlabki ma’lumotlarga ko‘ra, yong‘in natijasida yer ustida joylashgan 25 tonnalik 2 ta sig‘im va 2 ta “ZIL-130” yoqilg‘i tashish avtomashinasi yongan. Bundan tashqari, ushbu sig‘imlar yonida 10 tonnalik 3 ta bo‘sh, taxminan, 30-50 tonnalik 2 ta sig‘im joylashgan.
Mazkur holat yuzasidan voqea joyiga Qoraqalpog‘iston Respublikasi Favqulodda vaziyatlar boshqarmasining 6 ta yong‘in-qutqaruv guruhi yetib borgan. Hozircha kelib chiqqan yong‘inning sababi yoqilg‘ini quyishda yong‘in xavfsizlik qoidalariga rioya etmaslik deb taxmin qilinmoqda.
Jabrlangan va halok bo‘lgan fuqarolar to‘g‘risida xabar kelib tushmagan.
 Andijondagi gaz “zapravka”da Nexia portladi (video)